Azərbaycan Respublikası Prezidentinin ictimai-siyasi məsələlər üzrə köməkçisi Əli Həsənov tədbirdə çıxış edərək Azərbaycanın tarixinə qurucu və xilaskar kimi daxil olmuş ulu öndər Heydər Əliyevin xalqımızın taleyində, mənəvi, siyasi və ictimai həyatında misilsiz xidmətlərindən danışıb. Bildirib ki, ümummilli lider Heydər Əliyev Azərbaycan xalqını ağır, çətin vəziyyətlərdən xilas edib, milli birlik yaradıb, bu birliyin təməlində dayanan mahiyyəti çox dəqiqliklə seçib. Ümummilli Lider insanların qəlbində monoetnik birlik yaradıb. Məhz onun sayəsində ölkəmizdə dövlət-din münasibətlərinin ən gözəl modeli bərqərar oldu. Yalnız Heydər Əliyev kimi müdrik bir lider buna nail ola bilərdi. Məhz onun siyasətinin nəticəsidir ki, bu gün ölkəmizdə dinindən, dilindən, sosial vəziyyətindən asılı olmayaraq hər bir insana eyni gözlə baxılır. Azərbaycanda bütün dinlərin, mədəniyyətlərin nümayəndələrinə hörmətlə yanaşılır. Azərbaycan cəmiyyətində məzhəbçilik yoxdur. Ona görə ki, Azərbaycanda heç kimin qəlbində belə ayrı-seçkilik yoxdur. Liderin yaratdığı nümunə də bax, budur.